b'\n_START_ARTICLE_\nSr\xc4\x8dna mo\xc4\x8d\n_START_SECTION_\nOpis\n_START_PARAGRAPH_\nV vi\xc5\xa1ino sr\xc4\x8dna mo\xc4\x8d dose\xc5\xbee med 10 in 30\xc2\xa0cm. Ima mo\xc4\x8dno odebeljeno koreniko, iz katere poganja med 20 in 25 pokon\xc4\x8dnih stebel, na vrhu katerih rastlina razvije posami\xc4\x8den cvet, ki v premeru dose\xc5\xbee med 7 in 11 mm. Cvet ima rumen venec in \xc4\x8da\xc5\xa1o s \xc5\xa1tirimi zunanjimi \xc4\x8da\xc5\xa1nimi listi, ki so na vrhu priostreni. Ven\xc4\x8dni listi so precej ve\xc4\x8dji od \xc4\x8da\xc5\xa1nih. Cveti od maja do konca avgusta. Pra\xc5\xa1niki so rumeni, dolgi med 3 in 6\xc2\xa0mm._NEWLINE_Listi so dlanasto deljeni na tri nazob\xc4\x8dane suli\xc4\x8daste listi\xc4\x8de._NEWLINE_Sr\xc4\x8dna mo\xc4\x8d je raz\xc5\xa1irjena na zakisanih travnikih, v gozdovih in na \xc5\xa1otnih tleh Evrope in Azije.\n_START_SECTION_\nUporaba\n_START_PARAGRAPH_\nKorenika je grenka in ni u\xc5\xbeitna, v preteklosti pa so jo uporabljali za barvanje usnja na rde\xc4\x8de._NEWLINE_V ljudskem zdravilstvu so se pripravki iz korenike sr\xc4\x8dne mo\xc4\x8di uporabljali proti \xc5\xbeelod\xc4\x8dnemu in \xc4\x8drevesnemu katarju. \xc4\x8caj so uporabljali za \xc4\x8di\xc5\xa1\xc4\x8denje krvi, pa tudi proti protinu, revmi in sladkorni bolezni ter za zravljenje akutne driske. Pri vnetju mandeljnov, ustne in \xc5\xberelne votline se \xc4\x8daj uporablja za spiranje in grgranje. Na enak na\xc4\x8din se \xc4\x8daj uporablja pri krvave\xc4\x8dih dlesnih in razjedah v ustih. Pri ekcemih, li\xc5\xa1ajih, ko\xc5\xbenih \xc4\x8dirih ter za pospe\xc5\xa1evanje celjenja ran se uporablja mazilo iz korenike._NEWLINE_Koreniko se za zdravilstvo nabira spomladi ali jeseni. Nato se na hitro posu\xc5\xa1i in stre v prah, ki se nato uprabi za \xc4\x8daj ali mazilo. Korenika je tudi ena glavnih sestavin nem\xc5\xa1ke gren\xc4\x8dice, imenovane Blutwurz.'